**REPUBLIKA HRVATSKA**

**DJEČJI VRTIĆ IVANKOVO**

Upravno vijeće

KLASA: 601-14/22-02/1

URBROJ: 2196-15-2/1-22-2

Ivankovo, 7. veljače 2022.

**ZAPISNIK**

**13. sjednice Upravnog vijeća Dječjeg vrtića Ivankovo**

**održane 7. veljače 2022. u PO Izvor s početkom u 19.00 sati**

Od ukupno sedam članova Upravnog vijeća sjednici su nazočili (online):

1. Mirela Klarić, prof., predsjednica
2. Tomislav Jozinović, član
3. Ivan Požega, član
4. Katica Ilić, član
5. Ivka Joskić, član

Ostali nazočni: Rosana Knežević, mag. praesc. educ., ravnateljica vrtića, i Mirjana Vranić, u svojstvu zapisničara.

Odsutni: Roberto Panić, zamjenik predsjednice, Jelica Katić, član.

Sjednicom je predsjedavala predsjednica Mirela Klarić.

Materijale za sjednicu vijećnici su dobili uz pozive za sjednicu.

Predsjednica je ustvrdila da je nazočno 5 od ukupno 7 članova Upravnog vijeća i dala Dnevni red na glasovanje.

**Dnevni red**

1. Verifikacija zapisnika 12. sjednice
2. Molbe roditelja
3. Razno.

Dnevni red je usvojen s 5 glasova ZA, 0 SUZDRŽANO i 0 PROTIV.

**Ad.1.Verifikacija zapisnika 12. sjednice.**

Zapisnik 12. sjednice je usvojen bez primjedbi s 5 glasova ZA, 0 PROTIV, 0 SUZDRŽANO.

**Ad.2. Molbe roditelja.**

Predsjednica upravnog vijeća je utvrdila da su zaprimljene četiri molbe za naknadni upis djeteta u Vrtić te je predložila da se odlučuje za svaku posebno. Članovi upravnog vijeća složili su se s tim.

**2.1. Molba I. S.**

Ravnateljica je izvijestila Vijeće da I. S. molbom od 19. siječnja 2022. traži naknadni upis djeteta u Vrtić. On i supruga, kao zaposleni roditelji, sudjelovali su u natječaju za upis, ali kako dijete nije imalo godinu dana, nisu ni mogli ostvariti pravo upisa. (10. prosinca 2021. dijete je navršilo godinu dana).

S 5 glasova ZA, 0 PROTIV, 0 SUZDRŽANO donesen je sljedeći Zaključak:

Upravno vijeće je dana 7. veljače 2022. na 13. sjednici donijelo Zaključak da i pored dobre volje nismo u mogućnosti primiti dijete u Dječji vrtić Ivankovo jer su nam skupine pune.

Vijećnik Tomislav Jozinović je predložio da dijete stavimo na rezervnu listu.

Ravnateljica je rekla da je ono već na rezervnoj listi i da može biti primljeno u Vrtić ukoliko se uprazni koje mjesto i bude na redu prema bodovima ostvarenim na natječaju.

**2.2. Molba Ž. M.**

Ravnateljica je izvijestila Vijeće da Ž. M. molbom od 4. siječnja 2022. traži naknadni upis djeteta. Podnositeljica molbe i njen suprug su u radnom odnosu te se, kako navodi, ne mogu baviti s djetetom dok su na poslu (5. ožujka 2022. ističe joj rodiljski dopust).

Upravno vijeće se složilo da se na ovu molbu odgovori kao i na prethodnu.

S 5 glasova ZA, 0 PROTIV, 0 SUZDRŽANO donesen je sljedeći Zaključak:

Upravno vijeće je dana 7. veljače 2022. na 13. sjednici donijelo Zaključak da i pored dobre volje nismo u mogućnosti primiti dijete jer je Vrtić punih kapaciteta.

Dijete je na listi čekanja i može biti primljeno u Vrtić tek ukoliko se oslobodi koje mjesto i ono dođe na red prema bodovima ostvarenim na natječaju.

**2.3. Molba D. D.**

Ravnateljica je izvijestila Vijeće da podnositelj molbom od 10. siječnja 2022. traži naknadni upis djeteta u Vrtić. Obitelj je propustila sudjelovati na natječaju za upis.

Podnositelj sumnja da mu dijete ima autizam, mada nema zdravstvenu dokumentaciju koja na to ukazuje. Bio bi zadovoljan da ga uključimo u vrtić barem na dva sata samo kako bi se vidjelo napreduje li u tom okruženju. Ukoliko se u relativno kratkom roku ne uoči njegov napredak, potražit će pomoć drugdje. Molbi je priložio Nalaz psihologa koji je, između ostalog, preporučio uključivanje djeteta u vrtićku skupinu. Što se tiče upisa, rekla je da nismo u mogućnosti primiti ga jer nemamo mjesta u Vrtiću. Osim toga, pri upisu djeteta s teškoćama u razvoju, automatski se smanjuje broj djece u skupini za dvoje ili četvero djece, ovisno o poteškoćama, što sad, na pola pedagoške godine, nije moguće napraviti.

Ravnateljica je rekla da je naše Stručno povjerenstvo zaključilo da dijete treba obaviti kompletnu neuropedijatrijsku obradu kako bi se potvrdila ili isključila dijagnoza poremećaja iz spektra autizma kako bi se, u slučaju potvrđene dijagnoze, na vrijeme uključilo u rehabilitaciju u specijaliziranim ustanovama.

Odgojiteljica Katica Ilić je izjavila da odgojiteljice i ne smiju utvrđivati djetetovu dijagnozu jer nisu stručne, da mogu jedino skrenuti ravnateljici pozornost na neku djetetovu poteškoću te da je ravnateljica ta koja poduzima daljnje korake, odnosno upućuje roditelje stručnjacima za određene poteškoće.

S 5 glasova ZA, 0 PROTIV, 0 SUZDRŽANO na temelju mišljenja Stručnog povjerenstva za rad Dječjeg vrtića Ivankovo Upravno vijeće je donijelo Zaključak nismo u mogućnosti primiti dijete u Dječji vrtić Ivankovo jer je punih kapaciteta.

**2.4. Molba K. B**.

Ravnateljica je izvijestila Vijeće da podnositeljica molbom od 31. siječnja 2022. traži ponovni upis djeteta u Vrtić i da je Molbi priložila Nalaz i mišljenje Zavoda za vještačenje u kojemu je navedeno da dijete ima 30 – 40 % oštećenja. Prema riječima njegove bake, dječaku je odgođena škola (u svibnju puni 7 godina).

Predsjednica je podsjetila vijećnike da dječak nije primljen u Vrtić jer na natječaju nije imao dovoljno bodova (30), ali da smo baki obećali, na savjet Stručnog povjerenstva, da ćemo dijete primiti odvede li ga majka na pregled i utvrdi li se da je dijete može pohađati vrtić. Nakon što se ispostavilo da dječak ima visok stupanj oštećenja, unatoč želji da mu pomognemo, smatra da to nije moguće.

Odgojiteljica Katica Ilić je izjavila da je iznenađena tolikim postotkom oštećenja mada je često govorila da joj je on najteži slučaj te da se odgojiteljice ne mogu skrbiti za njega tim više što vještak preporučuje individualni rad s njim.

Predsjednica je rekla da molbu moramo odbiti jer nemamo mjesta, a ni trećeg odgojitelja, no da bismo trebali kontaktirati osnivača i Centar za socijalnu skrb jer je slučaj u njihovoj nadležnosti i druge udruge i institucije jer je ovoj obitelji zaista potrebna pomoć cijele zajednice.

Predstavnica roditelja Ivka Joskić je rekla da je dječaku određeno da jednom tjedno pohađa Malu Tereziju te da je dosad bio samo jednom. Drugi sastanak nije ni imao jer su im rekli da teta ima COVID-19. Rekla je još i to da su mu onaj prvi boravak u Maloj Tereziju skratili s određenih 120 na 60 minuta.

Odgojiteljica Katica Ilić je rekla da bi bilo bolje da dječak ide u Vukovar u Udrugu roditelja djece s teškoćama u razvoju Vukovarski leptirići, da bi ondje bolje napredovao te da su ondje bolji uvjeti (stručni tim, bazeni, razna pomagala).

Predsjednica je rekla da je obitelji najveći problem prijevoz, da ih nema tko voziti do Vukovara ni kad bi im se osigurala sredstva.

Predstavnica roditelja Ivka Joskić je potvrdila da bi obitelji doista bio veliki problem odvoziti dijete u Vukovar. Predložila je da pitaju Leptiriće mogu li oni osigurati prijevoz.

Ravnateljica se obvezala da će kontaktirati Leptiriće u Vukovaru jer je drugačije kad im se obraća ustanova, a drugačije pojedinac. Kontaktirat će i s Centrom za socijalnu skrb.

Rekla je da ćemo se i dalje truditi kako bismo pomogli djetetu i obitelji koja je u teškoj situaciji. I ona smatra da se u ovaj slučaj treba uključiti cijela zajednica.

S 5 glasova ZA, 0 PROTIV, 0 SUZDRŽANO donesen je sljedeći Zaključak:

Upravno vijeće je dana 7. veljače 2022. na 13. sjednici donijelo Zaključak da i pored dobre volje nismo u mogućnosti primiti dijete u Dječji vrtić Ivankovo jer nemamo osnovne uvjete, odgojitelje ni slobodno mjesto.

Ravnateljica će obavijestiti podnositeljicu da će kontaktirati s Centrom za socijalnu skrb, Vinkovci, Općinom Ivankovo i Župnim uredom Ivankovo radi prikupljanja informacija o upisu Tomislava u udruge i ustanove registrirane za rad s djecom s teškoćama u razvoju na području Vukovarsko-srijemske županije i financiranja prijevoza na određene terapije/igraonice.

**Ad.3. Razno.**

Završeno u 19.45 sati.

Upravno vijeće

predsjednica Mirela Klarić, prof.

Zapisničar:

Mirjana Vranić